
CURTEA DE CONTURI A REPUBLICII MOLDOVA
[bookmark: _Toc450123757]
H O T Ă R Â R E A  nr. 1
din 23 ianuarie 2024

cu privire la Raportul auditului conformității asupra modului de formare, 
administrare și întrebuințare a resurselor financiare publice și a patrimoniului public 
de către Centrul Național pentru Protecția Datelor cu Caracter Personal  
în perioada 2018-2022

Curtea de Conturi, în prezența șefei Direcției monitorizare și control a Cancelariei de Stat, dna Tatiana Fondos; directoarei Centrului Național pentru Protecția Datelor cu Caracter Personal, dna Victoria Muntean; directoarei adjuncte a Centrului Național pentru Protecția Datelor cu Caracter Personal, dna Angela Colomiicenco; șefei interimare a Serviciului economico-financiar, contabilă-șefă a Centrului Național pentru Protecția Datelor cu Caracter Personal, dna Natalia Zaporojan; șefei Direcției juridice a Centrului Național pentru Protecția Datelor cu Caracter Personal, dna Olesea Chilaru; șefei Direcției finanțele autorităților publice din cadrul Direcției generale politici bugetare sectoriale a Ministerului Finanțelor, dna Ina Gorea; șefei adjuncte a Direcției generale Trezoreria de Stat a Ministerului Finanțelor, dna Tatiana Muntean; șefului Direcției politici salariale a Ministerului Finanțelor, dl Alexandru Lungu, precum și a altor persoane cu funcții de răspundere, în cadrul ședinței în format video, călăuzindu-se de art. 3 alin. (1) și art. 5 alin. (1) lit. a) din Legea privind organizarea și funcționarea Curții de Conturi a Republicii Moldova[footnoteRef:1], a examinat Raportul auditului conformității asupra modului de formare, administrare și întrebuințare a resurselor financiare publice și a patrimoniului public de către Centrul Național pentru Protecția Datelor cu Caracter Personal în perioada 2018-2022. [1:  Legea privind organizarea și funcționarea Curții de Conturi a Republicii Moldova nr. 260 din 07.12.2017 (în continuare – Legea nr.260 din 07.12.2017).] 

Misiunea de audit public extern a fost realizată conform Programului activității de audit al   Curții de Conturi pe anul 2023[footnoteRef:2], având drept scop evaluarea conformității modului de formare, administrare și întrebuințare a resurselor financiare publice și a patrimoniului public de către Centrul Național pentru Protecția Datelor cu Caracter Personal în perioada 2018-2022, în raport cu prevederile cadrului normativ aplicabil. [2:  Hotărârea Curții de Conturi nr.65 din 22.12.2022 „Privind aprobarea Programului activității de audit al Curții de Conturi pe anul 2023”.] 

Auditul public extern s-a desfășurat în conformitate cu Standardele Internaționale ale Instituțiilor Supreme de Audit, aplicate de Curtea de Conturi, în special ISSAI 100, ISSAI 400 și ISSAI 4000[footnoteRef:3]. [3:  Hotărârea Curții de Conturi nr.2 din 24.01.2020 „Cu privire la Cadrul Declarațiilor Profesionale ale INTOSAI”.] 

Examinând Raportul de audit, Curtea de Conturi 
A CONSTATAT:
în anii 2018-2022 Centrul Național pentru Protecția Datelor cu Caracter Personal nu a asigurat organizarea și implementarea unui sistem de control intern managerial racordat la cerințele cadrului normativ, drept urmare fiind afectată conformitatea utilizării mijloacelor bugetare și a administrării patrimoniului public. În acest context, auditul public extern a atestat deficiențe și neconformități în procesele ce țin de: planificarea bugetului instituției, managementul alocațiilor bugetare, achizițiile publice, administrarea patrimoniului public, printre cele mai semnificative enumerându-se următoarele:
(i) disfuncționalități în mecanismul de elaborare și prezentare spre aprobare a proiectului de buget al Centrului Național pentru Protecția Datelor cu Caracter Personal, în calitatea sa de instituție autonomă, fapt condiționat și de neelaborarea în anii 2018-2022 de către Ministerul Finanțelor a unor circulare privind elaborarea proiectului de buget de către entitățile autonome. Concomitent, neinstituirea pe intern a unui proces eficient și funcțional aferent elaborării anuale a proiectului de buget cu asigurarea evaluării și justificării necesarului de bunuri și servicii, a condus la nevalorificarea a circa 5.842,2 mii lei din alocațiile aprobate;
(ii) carențe în procesul de stabilire/elaborare a indicatorilor de performanță, aceștia nefiind prioritizați corespunzător bugetării pe programe și nu au oferit o viziune clară asupra activităților realizate. Se menționează că, în anii 2018-2022, nu au fost executați de la 4 până la 10 indicatori de performanță din cei 16  aprobați, inclusiv „numărul controalelor efectuate” și „numărul instrucțiunilor executate (linii directoare)”, iar alții fiind supraestimați;
(iii)  nerealizarea obiectivelor din Planul național de acțiuni pentru implementarea Acordului de Asociere Republica Moldova-Uniunea Europeană, prevăzute la capitolul „Protecția datelor cu caracter personal”, în speță transpunerea în legislația națională privind protecția datelor cu caracter personal a prevederilor Directivei (UE) 2016/680 și ale Regulamentului (UE) 2016/679 din 27 aprilie 2016 a Parlamentului European și a Consiliului, în vigoare din anul 2018, în pofida faptului că acțiunile în aceste scopuri au fost prevăzute în limitele bugetelor de cheltuieli aprobate;
(iv)  deficiențe și neconformități în procesul de planificare/efectuare a achizițiilor de bunuri și servicii soldate cu: tergiversarea procedurilor de achiziții; nevalorificarea alocațiilor (4.151,9 mii lei); nemodificarea potrivit limitelor de alocații a planurilor anuale de achiziție cu publicarea pe paginile web (4.929,4 mii lei); neincluderea în planurile anuale de achiziții a 32 de contracte încheaite (1.356,6 mii lei); divizarea achizițiilor prin încheierea contractelor de mică valoare (632,3 mii lei); efectuarea achizițiilor prin procedura de negociere fără publicarea prealabilă a unui anunț de participare (744,0 mii lei); nesolicitarea, în toate cazurile, a ofertelor operatorilor economici, acestea fiind prezente doar în cazul a 20,7% (1.120,5 mii lei) din valoarea totală a achizițiilor de valoare mică, ca urmare nefiind asigurată transparența, concurența și eficiența utilizării banilor publici;
(v) deși pentru întreținerea a 4 autoturisme de serviciu au fost cheltuite 811,4 mii lei, se relevă că circa 40% din cheltuielile efectuate, sau 322,6 mii lei, sunt neeficiente și neconforme, deoarece nu au fost respectate normele stabilite la efectuarea cheltuielilor privind utilizarea carburanților și lubrifianților, reparația curentă a mijloacelor de transport, precum și fiind suplimentar procurate servicii de asigurare facultativă Casco;
(vi)  management neconform la executarea cheltuielilor ce țin de remunerarea muncii, generat de  achitarea premiilor unice în mod neuniform și în variații semnificative, achitarea unor sporuri cu emiterea post-factum a ordinelor de plată (289,1 mii lei) și admiterea unor plăți nejustificate (44,8 mii lei);
(vii) lipsa unui monitoring ce ține de respectarea prevederilor regulamentare[footnoteRef:4] privind deplasările de serviciu în străinătate a determinat limitarea transparenței cheltuielilor executate în aceste scopuri (1.034,9 mii lei), neconformitatea unor cheltuieli, precum și neraportarea impactului deplasărilor de serviciu ca plusvaloare asupra activității de bază și a personalului entității; [4:  Hotărârea Guvernului nr.10 din 05.01.2012 „Pentru aprobarea Regulamentului cu privire la delegarea salariaților entităților din Republica Moldova”.] 

(viii)  neinstituirea unui proces eficient de administrare a patrimoniului public a condiționat multiple nereguli și abateri (de circa 2.266,8 mii lei), care se exprimă prin: a) supraevaluarea cu 313,1 mii lei, sau 47,2% din valoarea totală, a stocurilor de materiale circulante aflate în gestiune din cauza casării întârziate a materialelor eliberate de la depozit; b) necalcularea regulamentară a uzurii/amortizării în sumă de 575,6 mii lei pentru 251 de mijloace fixe, cauzând diminuarea cheltuielilor perioadei cu suma nominalizată, având impact asupra rezultatului financiar; c) atribuirea neconformă a unor bunuri materiale în sumă de 159,3 mii lei la subclasa 31 „Mijloace fixe”, care urmau a fi contabilizate regulamentar la subclasa 33 „Stocuri de materiale circulante”; d) raportarea supraevaluată cu 234,0 mii lei a valorii mijloacelor fixe și activelor nemateriale din cauza neasigurării casării regulamentare a bunurilor materiale moral și fizic uzate la situația din 31.12.2022; e) cheltuieli bugetare ineficiente pentru administrarea și ulterior lichidarea Sistemului informațional automatizat ,,Registrul de evidență a operatorilor economici de date cu caracter personal” (984,8 mii lei);                     f) neefectuarea regulamentară a inventarierii tuturor bunurilor aflate în gestiune;
(ix) problematici ce țin de trecerea la cheltuieli aferente casării bunurilor materiale care nu întrunesc criteriile de recunoaștere a mijloacelor fixe, fiind raportate la stocuri, dar, de fapt, sunt instalate sau utilizate în activitatea entității, precum anvelope, acumulatoare, accesorii de pat, îmbrăcăminte, încălțăminte și alte materiale. În acest aspect, auditul public extern a atestat necesitatea unor reglementări suplimentare cu referire la cheltuielile suportate în perioada de gestiune, dar care se referă la perioadele viitoare, în condițiile în care în redacția actuală a Ordinului ministrului Finanțelor nr.216 din 28.12.2015[footnoteRef:5] nu există o delimitare cu referire la evidența stocurilor de materiale aflate la depozit și în folosință, acestea fiind reflectate/raportate la stocuri până la casare ca urmare a uzurii totale sau defecțiunii. [5:  Ordinul ministrului Finanțelor nr.216 din 28.12.2015 „Cu privire la aprobarea Planului de conturi contabile în sistemul bugetar şi a Normelor metodologice privind evidența contabilă și raportarea financiară în sistemul bugetar”.] 

Reieșind din cele expuse, în temeiul art.14 alin.(2), art.15 lit. d) și art.37 alin.(2) din Legea   nr.260 din 07.12.2017, Curtea de Conturi
HOTĂRĂŞTE:	
1. Se aprobă Raportul auditului conformității asupra modului de formare, administrare și întrebuințare a resurselor financiare publice și a patrimoniului public de către Centrul Național pentru Protecția Datelor cu Caracter Personal în perioada 2018-2022, anexat la prezenta Hotărâre.
2. Prezenta Hotărâre și Raportul de audit se remit:
2.1. Parlamentului Republicii Moldova, pentru informare și examinare, după caz, în cadrul Comisiei parlamentare de control al finanțelor publice;
2.2. Președintelui Republicii Moldova, pentru informare;
2.3. Guvernului Republicii Moldova, pentru informare;
2.4. Centrului Național pentru Protecția Datelor cu Caracter Personal, pentru luare de atitudine, și se recomandă examinarea rezultatelor auditului public extern, cu aprobarea unui plan de măsuri privind remedierea situațiilor constatate și asigurarea implementării recomandărilor din Raportul de audit;
2.5. Ministerului Finanțelor, pentru informare, și se recomandă completarea Normelor metodologice privind evidența contabilă și raportarea financiară în sistemul bugetar, aprobate prin Ordinul ministrului Finanțelor nr.216/2015, cu reguli de evidență a anvelopelor, acumulatoarelor, îmbrăcămintei, încălțămintei și accesoriilor de pat etc., aflate în depozit și în folosință;
2.6. Ministerului Justiției, pentru informare, și se recomandă, în comun cu Centrul Național pentru Protecția Datelor cu Caracter Personal, să asigure întreprinderea acțiunilor necesare pentru actualizarea/ajustarea cadrului legal național în domeniul protecției datelor cu caracter personal la directivele și regulamentele Uniunii Europene;
2.7. Procuraturii Generale, pentru informare referitor la constatările expuse în Raportul de audit, în special privind constatările expuse la pct. 4.2.2 și pct. 4.2.4.
3. Ca urmare a reiterării prin reformulare în Raportul de audit anexat la prezenta Hotărâre, se exclude din regim de monitorizare recomandarea cu numărul 1 din Raportul misiunii de follow-up al auditului TI  „Cum se asigură protecția datelor cu caracter personal în domeniul asistenței medicale primare, prelucrate în cadrul sistemelor informaționale automatizate?”, aprobat prin Hotărârea Curții de Conturi nr.15 din 27 martie 2019.
4. Prezenta Hotărâre intră în vigoare din data publicării în Monitorul Oficial al Republicii Moldova și poate fi contestată cu o cerere prealabilă la autoritatea emitentă în termen de 30 de zile de la data publicării. În ordine de contencios administrativ, Hotărârea poate fi contestată la Judecătoria Chișinău, sediul Râșcani (MD-2068, mun. Chișinău, str. Kiev nr.3), în termen de 30 de zile din data comunicării răspunsului cu privire la cererea prealabilă sau din data expirării termenului prevăzut pentru soluționarea acesteia. 
5. Curtea de Conturi va fi informată în termen de 12 luni din data publicării Hotărârii în Monitorul Oficial al Republicii Moldova, despre acțiunile întreprinse pentru executarea subpunctelor 2.4. - 2.6. din prezenta Hotărâre.
6. Hotărârea și Raportul auditului conformității asupra modului de formare, administrare și întrebuințare a resurselor financiare publice și a patrimoniului public de către Centrul Național pentru Protecția Datelor cu Caracter Personal în perioada 2018-2022 se plasează pe site-ul oficial al Curții de Conturi (https://www.ccrm.md/ro/decisions).    


Viorel CHETRARU,
Vicepreședinte

